Isuzu gooi ŉ knuppel in die bakkie-hoenderhokOns Suid-Afrikaners is bakkie mal en ek self smag na ŉ dubbelkajuit. As jy boonop die geld het, is die groter enjin en luukser spesifikasievlak altyd lekker, maar die meeste mense het nie los geld wat rondlê nie. Ek hou vol, ŉ 2.4 Hilux, die 2.0 Amarok, die 2.0 enkelturbo Ranger en die 2.5 Isuzu kan presies doen wat hul groter boeties kan… dalk net ŉ klein bietjie stadiger teen ŉ stewige bult uit. Isuzu het ŉ groot leemte in die mark gelaat met die dat hul 2.5 slegs in ŉ handrat beskikbaar was. Daar is ŉ migrasie na outomatiese voertuie in Suid-Afrika, en as ŉ mens dink dat baie van die dubbelkajuitbakkies leefstylvoertuie is wat kantoor toe en terug moet ry op ŉ daaglikse basis sowel as om die kinders by die skool af te laai, maak ŉ outomaties sin. Isuzu het ontwikkeling gedoen aan ŉ 5-spoed-outokas wat spesifiek met ons Euro II 2.5 enjin gepaar kan word. Die resultaat is ŉ ou staatmaker, net gemakliker. Ek het in November verlede jaar die 2.5‑handrat X-Rider Black gery en 10,2 km/ℓ gehandhaaf. Ek het nou die outo gery, en presies 10,2 km/ℓ gehandhaaf. Om geen verlies in brandstofverbruik te handhaaf in ŉ outo teenoor ŉ handrat is fantasties. Verder is die Isuzu D-Max 2.5 presies die bakkie wat almal ken – ŉ bakkie. ŉ Harde bakkie wat kan werk sou mens dit nodig hê. Daar is sitplek vir vyf, lugreëling, kragstuur, elektriese vensters en ŉ radio. Daar is die gewone belangrike veiligheidstelsels soos ABS en lugsakke, maar daar is g’n foefies hier nie; dis ŉ eerlike ou bakkie en dis verfrissend. Die 2.5 bied 100 kW en 320 Nm. Dit klink dalk min teenoor van sy mededingers, maar op die pad voel die 2.5 piekfyn. Teen 120 km/h luier die 2.5 outo teen 2 400 r/m, lekker in die kragband – so die bakkie hoef weinig terug te skop vierde toe. Ritgehalte is maar bakkie. Hy is lekker hard tot jy goed op hom laai; dan is hy gemaklik. Padhouvermoë is presies wat enige mens van ŉ dubbelkajuit kan verwag. Ons het goeie ente op grondpaaie gery en die 2.5 gedra hom puik vir ŉ 4×2 met die banddruk op twee. Ek self blaas my bande af na so 1.8 as ek lang ente op grond gaan ry. Dis baie maklik om die D-Max 2.5 outo op te som. Dis ŉ intreemodel in die leefstyldubbelkajuitmark. Indien ŉ mens na die X-Rider kyk, lyk dit beslis nie intreevlak nie. Dis ŉ bakkie wat presies doen wat hy beloof om te doen. Isuzu se handelsmerk het onlangs in Cars.co.za se verbruikertoekennings tweede plek ingepalm in die handelsmerk van die jaar‑afdeling, en dit word slegs deur die eindverbruiker bepaal. Die wat Isuzu’s ry, glo in niks anders nie, en ek kan sien hoekom. Die outo reeks lyk só: Die reeks word gedek deur ŉ 5 jaar/onbeperkte km‑waarborg en 5 jaar/90 000 km‑diensplan. Ons sal weer tyd met die 2.5 outo in die stadsverkeer deurbring en hom dan met sy mededingers vergelyk.